De Beers: Verkope van diamante tuimel met derde | Netwerk24
De Beers: Verkope van diamante tuimel met derde
Deur Francois Williams en Bloomberg 03 Oktober 2019 16:28
Die diamantgroep De Beers het in sy jongste verkoopsiklus, die agtste een vir 2019, net $295 miljoen se diamante verkoop.
De Beers verkoop diamante tien keer per jaar aan sowat 80 kopers by sy sighouerverkopings wat in Gaborone, Botswana, gehou word. Foto: Argief
Dit is 39% minder as ’n jaar gelede, het De Beers Donderdag op die JSE se Sens-nuusdiens aangekondig.
Dit is die jongste in ’n reeks swak verkope, want kopers is bekommerd hulle gaan nie genoeg geld maak met die ongeslypte diamante nie.
De Beers se verkope tot dusver vanjaar is al meer as $1 miljard minder as in dieselfde tyd verlede jaar. Daar is nog twee verkoopsiklusse vir die jaar oor.
De Beers, ’n afdeling van Anglo American, verkoop sy diamante in Gaborone, die hoofstad van Botswana. Die kopers of sogenaamde sighouers moet oor die algemeen die prys en hoeveelhede diamante wat aangebied word aanvaar of weier.
Sighouers kry ’n swart en geel houer met plastieksakke vol diamante.
Die aantal houers en die gehalte van die diamante hang af van die jaarlikse toekenning waarop die koper en De Beers ooreengekom het.
Vanjaar is kopers toenemend gefrustreerd met die koste van ongeslypte diamante wat De Beers te koop aanbied nadat die pryse van geslypte diamante afgeneem het.
Dit het tot baie dun winsmarges vir die kopers gelei, en in sommige gevalle het diamantkopers verliese gely op die diamante wat van De Beers en sy Russiese mededinger Alrosa gekoop is.
Die probleme in die diamantbedryf spruit uit ’n ooraanbod van geslypte diamante wat tot skerper dalings in pryse as vir ongeslypte diamante gelei het.
Handelaars, diamantsnyers en diamantslypers word terselfdertyd onder druk geplaas deur valutaskommelings en banke wat traer is om geld uit te leen.
De Beers se reaksie was om kopers toe te laat om die helfte van die diamante in elke aangebode pakket van die hand te wys, en om sommige diamante teen gunstige voorwaardes aan die maatskappy terug te verkoop, volgens mense wat die bedryf goed ken.
Bruce Cleaver, uitvoerende hoof van De Beers, het Donderdag gesê De Beers het in die afgelope verkoopsiklus weer buigsaamheid aan kopers gebied in aanloop tot die tradisioneel stiller tyd in die jaar vir die diamantbedryf tydens die Diwali-vakansie in Indië. Benewens Amerika en China is Indië een van die groot diamantmarkte.
Duurste diamantskip op pad na Namibië
Diamante nou aanlyn verkoop